b"\n_START_ARTICLE_\nCa la Reina de les Pageses\n_START_SECTION_\nDescripci\xc3\xb3\n_START_PARAGRAPH_\nL'edifici segueix clarament la tipologia de les cases dels segles XVI-XVIII. A la planta baixa les depend\xc3\xa8ncies dels serveis, amb una porta d'entrada semicircular amb dovelles de pedra (seguint la tradici\xc3\xb3 g\xc3\xb2tica). Al primer pis s'hi obren diverses finestres amb balc\xc3\xb3 de senzilles baranes de ferro, que corresponen a les habitacions. Al pis superior hi ha una porxada que servia d'assecador._NEWLINE_Hi ha un pou d'\xc3\xbas comunitari datat el 1783 adossat a una de les fa\xc3\xa7anes. T\xc3\xa9 forma de cavitat cil\xc3\xadndrica en sentit vertical, i fou constru\xc3\xaft a l'exterior de la casa amb c\xc3\xb2dols i morter, i material reaprofitat (pedres, peces de cer\xc3\xa0mica...). Comunica amb un terrat del primer pis a trav\xc3\xa9s del qual s'accedeix al pou. La corriola i politja estan adossades a la paret de la casa.\n_START_SECTION_\nHist\xc3\xb2ria\n_START_PARAGRAPH_\nAmb la import\xc3\xa0ncia de la industrialitzaci\xc3\xb3 a Manlleu, durant el segle XIX i principis del XX, es van transformar la majoria de cases del poble. Aquesta casa \xc3\xa9s una de les poques que encara que sofr\xc3\xads modificacions en la distribuci\xc3\xb3 de les obertures o s'hagu\xc3\xa9s ampliat en algun sector, no vari\xc3\xa0 l'estructura general ni la decoraci\xc3\xb3 de la fa\xc3\xa7ana, essent un testimoni del tipus de cases que majorit\xc3\xa0riament foren transformades._NEWLINE_Per construir la casa s'aprofit\xc3\xa0 la muralla que clo\xc3\xafa Dalt Vila durant l'\xc3\xa8poca medieval. Era prop d'una de les portes que s'obria al cam\xc3\xad de torell\xc3\xb3 (Portal de Torell\xc3\xb3). A la llinda d'un dels balcons apareix gravada la data 1692."